የእግር ኳስ ጥቁሩ ጎን﻿
የእግር ኳስ ስፖርትን በዓለም ተወዳጅ እንዲሆኑ ያስቻሉ ምክንያቶች በርካቶች ናቸው። በአንጻሩ በተወዳጅነቱ ላይ ጥቁር ነጥብ የሚጥሉትም ጥቂት የሚባሉ አይደሉም። ከእነዚህ መካከል አንዱ ዘረኝነት ሲሆን፤ በተለይ ጥቁር የቆዳ ቀለም ያላቸውን ተጫዋቾች ለይቶ አንገት ማስደፋት በዓለም አቀፎቹ ማህበራት ጭምር መፈታት ያልቻለ ጉዳይ ነው። በስታዲየሞች ውስጥ በድምጽ፣ በምስል እንዲሁም በስድብም ጭምር ተጫዋቾች ላይ ጫና ለመፍጠር የሚደረግ እንቅስቃሴም ነው። ይህ ተግባር በተለይ በሌሎች ሊጎች በስፋት ይስተዋላል ቢባልም፤ በተወዳጁ የእንግሊዝ ፕሪምየር ሊግም መከሰቱ አልቀረም። በቅርቡ ስታምፎርድ ብሪጅ በቼልሲ እና ማንቸስተር ሲቲ መካከል በተካሄደው ጨዋታ የሲቲው ተጫዋች ራሂም ስተርሊንግ መሰል ጥቃት ማስተናገዱም የሚታወስ ነው። ተጫዋቹ ከፕሪምየር ሊጉ ባሻገርም በአውሮፓ ዋንጫ ማጣሪያ ጨዋታዎች ላይም ክስተቱ ተስተናግዷል። ሌሎች እርሱን መሰል ተጫዋቾችም በተመሳሳይ በዘረኝነት ተግባራት ተጠቅተዋል። ይህንን ተከትሎም አሰልጣኞች አስተያየት የሰጡ ሲሆን፤ በተጫዋቾቻቸው ላይ መሰል ችግሮች ሲስተናገዱ ተጫዋቾቻቸውን ከጨ ዋታ ውጪ እንደሚያደርጉም አስታውቀዋል። ከእነዚህም መካከል የቼልሲው አሰልጣኝ ሞሪዚዮ ሳሪ፣ የሊቨርፑሉ የርገን ክሎፕ፣ እና የቶትንሃሙ ሞሪሲዮ ፖቸቲኖ ይጠቀሳሉ። የዌስት ሃሙ አሰልጣኝ ማኑኤል ፔሌግሪኒም ማህበሩ በዚህ ጉዳይ ላይ ጠንካራ ቅጣት መጣል እንዳለበት ነበር የጠየቁት። አሰልጣኞች ይህንን ይበሉ እንጂ ስተርሊንግ ከሁለት ቀናት በፊት በሰጠው አስተያየት፤ ተጫዋቾች ችግሩ ሲደርስባቸው ጨዋታውን ማቋረጥ እንደሌለባቸው መግለጹን ቢቢሲ በድረገጹ አስነብቧል። ተጫዋቹ ችግሩ በለንደን ሳይሆን ወደ ሊቨርፑል ከተማ የሚስተዋል መሆኑንም አልሸሸገም። ነገሩን ሲያስረዳም «አንተ ሜዳውን ጥለህ ከወጣህ፤ እነርሱ ያሸንፋሉ። የሚፈልጉት አንተን መጉዳት በመሆኑ፤ በጨዋታ ማሸነ ፍህና ግብ ማስቆጠርህ ይጎዳቸዋል። ጥቁር እንደሆንኩ ሲነግሩኝ ኩራት ይሰማኛል፤ ምክንያቱም በአካሌ ልበሙሉ ነኝ» ብሏል። የችግሩን ክብደት ከግምት ያስገባው የአውሮፓ እግር ኳስ ማህበር በበኩሉ በጨዋታ ወቅት እንዲህ ያሉ ጉዳዮች ሲስተዋሉ ዳኞች ጨዋታውን እስከማቋረጥ የሚደርስ እርምጃ መውሰድ እንደሚችሉ አስገንዝቧል። የማህበሩ ፕሬዚዳንት አሌክሳንደር ሴፍሪ «ተግባሩ በተፈጸመበት ቅጽበት ጨዋታውን ማቆም አሊያም ማቋረጥ ተገቢ ነው። እርግጠኛ ነኝ ይህ ሲሆን በስታዲየሙ ከሚገኙት ሰዎች 90በመቶ የሚሆኑት ተግባሩን በፈጸሙት ላይ እርምጃ ይወስዳሉ። ይህ 2019 እንጂ ከ100 ዓመታት በፊት
ያለ ወቅት አይደለም» ማለታቸውን ቢቢሲ አስነብቧል። ከወራት በፊት በተካሄደ አንድ ዳሰሳዊ ጥናት ላይ በየሃገራቱ ይህ ተግባር በምን ደረጃ ላይ ደርሷል የሚለውን መተንተኑ ይታወሳል። በቅርቡም በርካቶች በቆዳ ቀለማቸውና በኋላ ታሪካቸው ምክንያት ሜዳ ላይ ሲዘለፉ ታይተዋል። ይህንን ተከትሎም የአውሮፓ እግር ኳስ ማህበር ወደ እርምጃ መግባቱን አስታውቋል። ፕሬዚዳንቱ በዚህ ዙሪያ በሰጡት አስተያየት ላይም «ከዳኞች ጋር በድጋሚ ተነጋግረናል። ከውሳኔ ለመድረስ እንዳይፈሩ እና በመወሰናቸውም ልበ ሙሉነት እንዲሰማቸው ነግረናል። ይህ በተለይ በምስራቅ አውሮፓ ጎልቶ የሚታይ ችግር ነው፤ ከኢኮኖሚ ጋር በተያያዘ በርካቶች ወደዚያ እንደሚያቀኑ ይታወቃል። ነገር ግን ይህ ችግር ስርዓት ከጎደላቸው ሰዎች የሚመነጭ እንጂ እንደ ህዝብ ያለ አይደለም» ብለዋል። አክለውም ማህበሩ
ጠንካራ እርምጃዎችን ወደ መውሰድ
እንደሚገባ ያሳወቁ ሲሆን፤
የገንዘብ ቅጣትን ጨምሮ
ክለቦችን እስከ ማገድ
እንዲሁም ከተመልካች ውጪ ጨዋታዎችን
እስከማካሄድም የሚደርስ ይሆናል።አዲስ ዘመን ሚያዝያ 3/2011በ